钦定古今图书集成/明伦汇编/闺媛典/第029卷 > 荥阳夫人郑氏墓志铭 前人
## 钦定古今图书集成/明伦汇编/闺媛典/第029卷 > 荥阳夫人郑氏墓志铭 前人

夫人讳某，字某，荥阳开封郑氏之女也。有唐银青光
禄大夫行少詹事博陵侯崔氏之妻，中大夫中书舍
人湜之母也。高祖述祖，北齐吏部尚书、太子太保、荥
阳平简公；曾祖武叔，北齐洛州刺史、中牟公；祖道援，
隋宋城令；父世基，故吉阳令，故左仆射安吉公杜淹，
太夫人之外王父也。夫人家世德门，母氏鼎胄，衣冠
“礼乐耳目所征，号之诸生，实为女士。先夫人以崔出
泰岳之裔，郑祖周王之穆，长源修麓，比濬联宗。故夫
人年十有七，归于我氏。尽敬爱以安舅姑，致友穆以
谐娣姒。性宽恕，尚素雅，文而不奢，约而不陋。故邑号
光启，象服是宜。博陵侯更事两朝，多历官序，居必大
理，去有遗爱，虽毳衣善听，得非鸡鸣之弼乎？”舍人及
三弟长安尉泌、蓝田尉液、左千牛涤，咸有当代之名，
立无过之地，滋液德教，琢磨礼范，虽趋庭善禀，得非
闺门之诲乎？夫乐得“好逑”，《关雎》义也；“鞠成众子”，《鸣鸠》
仁也；“采𬞟”“采藻”，修礼度也；“如山如河”，有德容也。妇礼
既成，内则用贞，母仪乃行，家道以宁。于是春秋高矣，
雅好真谛，餍斁禅味，减撤珍华，被服慈衣，捐斥文绣。
总斯群懿，式是六姻。故以嗣徽先姑，垂裕来史，《诗》所
谓“邦之媛也，夫人有焉。皇天难忱，不享偕老”，年六十
四，神龙元年十一月九日，遘疾，终于洛阳之遵化里。
其明年二月某日，葬于富平县之某原。君侯伤神，诸
子衔恤，寘铭幽竁，用存终古。其词曰：

东惟“詹府，西望纶闱。吾夫鹗瞵，吾子鹓飞。青绶赤茀，
鱼轩翟衣。桥梓灌墓，堂堂荣辉。如何不淑，奄永泉扉。
漠漠元夜，容容白日。百岁之后，同乎此室。”